Bougainville iweit yet long niupla ship
Gutpela reliable shipping transport em istap yet olsem bikpela problem blong Autonomous Region blong Bougainville, moa longen em ol liklik atoll ailan wea i stap longwe long mainland Bougainville oa Buka ailan.
Planti taim yum save harim pipol isave lus long bik solwara long taim nogut, planti pipol ibin dai pinis, na ol pirates isave stil na bagarapim pipol taim oli gokam long ol liklik banana boat.
Papua New Guinea nasional gavman na Autonomous Bougainville Gavman ibin toktok long baim wanpla ship blong karim passenger na cargo raun long nambis eria blong mainland na igokam long ol atoll aelan, tasol ikam inao nau, inogat wanpela ship yet.
ABG memba makim ol meri long North Bougainville, Amanda Masono ibin askim sait long shipping transport long laspla palament miting na minista blong technical services, ibekim olsem oli baim pinis wanpela ship long South Korea, tasol em inonap kam yet bikos long ol issues blong Covid-19.
Director blong Tulele Peisa NGO we isave halvim ol pipol blong Carterets, Ursula Rakova itok wanpla niupla ship bai helpim gut tru ol pipol blong ol liklik ailan we istap longwe, tasol em ino wanbel long kolim displa niupela ship long nem blong organisation blongen, Tulele Peisa.
Ms Rakova itok, oli mas kolim narapela nem we i karapapim olgeta Autonomous Region blong Bougainville.[Harim olgeta stori long program]
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn